Rozhodnutie Komisie
zo 16. decembra 1999,
ktorým sa vykonáva článok 9 smernice Rady 97/78/ES o prekládke produktov na mieste hraničnej kontroly, ak sú náklady určené pre dovoz do Európskeho spoločenstva, a ktorým sa mení a dopĺňa rozhodnutie Komisie 93/14/EHS
(oznámené pod číslom documentu C(1999) 4506)
(Text s významom pre EHP)
(2000/25/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 97/78/ES z 18. decembra 1997, ktorou sa ustanovujú zásady veterinárnych kontrol produktov, ktoré vstupujú do spoločenstva z tretích krajín [1], a najmä na jej článok 9 ods. 2,
(1) keďže je dôležité, aby úradný veterinár zodpovedný na mieste hraničnej kontroly dostal potrebné informácie o tom, že náklady produktov sa prekladali pred zavedením do EÚ na inom mieste hraničnej kontroly;
(2) keďže je potrebné určiť čas pre veterinárne kontroly, ktoré treba vykonať;
(3) keďže je dôležité určiť, aby náklady produktov sa predložili na celkové veterinárne kontroly stanovené po uplynutí maximálneho prípustného obdobia;
(4) keďže existujúce pravidlá na prekládku nákladov na mieste hraničnej kontroly sú stanovené v článku 4 rozhodnutia Komisie 93/14/EHS [2] a musia sa zrušiť a nahradiť týmto rozhodnutím;
(5) keďže opatrenia ustanovené v tomto rozhodnutí sú v súlade so stanoviskom Stáleho veterinárneho výboru,
PRIJALA TOTO ROZHODNUTIE:
Článok 1
Ak náklady produktov sú na mieste hraničnej kontroly s cieľom následnej prekládky, osoba zodpovedná za náklad musí, v čase príchodu a spôsobom určeným príslušným orgánom, oznámiť úradnému veterinárovi zodpovednému na mieste hraničnej kontroly odhadovaný čas nakladania nákladu, miesto určenia hraničnej kontroly a v prípade potreby presné miesto nákladu;
Článok 2
Aby sa mohol uplatňovať článok 9 ods. 1 písm. b) bod i) smernice 97/78/ES:
- pre letisko je minimálny čas 12 hodín a maximálny čas 48 hodín;
- pre prístav je minimálny čas 7 dní a maximálny čas 20 dní.
Článok 3
V prípadoch, kde maximálny čas definovaný v článku 2 uplynul, náklad musí byť predložený na kontrolu stanovenú v článku 4 smernice 97/78/ES na mieste hraničnej kontroly zavedenia.
Článok 4
Článok 4 rozhodnutia 93/14/EHS sa týmto zrušuje.
Článok 5
Toto rozhodnutie sa bude uplatňovať od 1. januára 2000.
Článok 6
Toto rozhodnutie je adresované členským štátom.
V Bruseli 16. decembra 1999